
Številka: 4300-11/2026-2180-2
Datum: 2. september 2026
Na podlagi 19. in 20. člena Zakona o športu (Uradni list RS številka 29/17, 21/18 – ZNOrg, 82/20, 3/22 – ZDeb, 37/24 – ZMat-B in 13/26; v nadaljnjem besedilu: ZŠpo-1), v skladu s Pravilnikom o sofinanciranju izvajanja letnega programa športa na državni ravni (Uradni list RS, številka 68/19, 91/20, 138/21, 74/23, 118/23, 6/24, 18/25, 80/25 in 13/26; v nadaljnjem besedilu: pravilnik) ter Letnim programom športa v Republiki Sloveniji za leto 2026 (številka 6712-75/2025-2180-3 z dne 22. 12. 2025, s spremembo številka 6712-75/2025-2180-6 z dne 31. 3. 2026), izdaja Ministrstvo za gospodarstvo, delo in šport (v nadaljnjem besedilu: ministrstvo)
Sklep
o začetku postopka in imenovanju strokovne komisije za vodenje postopka javnega razpisa za sofinanciranje programov občinskih panožnih športnih šol za leto 2026
1. Začetek postopka
Začne se postopek javnega razpisa za dodelitev sredstev: Javni razpis za sofinanciranje programov občinskih panožnih športnih šol za leto 2026 (v nadaljnjem besedilu: javni razpis).
2. Višina razpoložljivih sredstev
Višina sredstev, ki so zagotovljena v finančnem načrtu Ministrstva za gospodarstvo, delo in šport za leto 2026 in namenjenih sofinanciranju programskih in razvojnih nalog v športu, ki so predmet javnega razpisa, znaša največ do 2.000.000,00 evrov.
Sredstva so zagotovljena na proračunski postavki: 231759 Šport otrok in mladine ter športna rekreacija.
3. Predmet in cilji javnega razpisa
1. Predmet javnega razpisa so naslednje vsebine ter strokovne in razvojne naloge v športu:
A. Športna vzgoja otrok in mladine, usmerjenih v kakovostni in vrhunski šport
· Občinske panožne športne šole.
2. Cilji javnega razpisa so:
Povečati število zaposlenih strokovnih delavcev v občinskih športnih šolah, povečati število občin, ki sofinancirajo plače strokovno izobraženih delavcev v športu v programih športne vzgoje otrok in mladine, usmerjenih v kakovostni in vrhunski šport. 
4. Imenovanje strokovne komisije in njene naloge
V strokovno komisijo za vodenje postopka javnega razpisa (v nadaljnjem besedilu: strokovna komisija) se imenuje:
1. Klemen Vidmar - predsednik;
2. Anja Vilfan Ilievski - članica;
3. Marko Rajšter - član; 
4. Matej Kordež - član;
5. Jure Kastelic - član.
Naloge strokovne komisije so:
1. obravnavanje pravočasno prispelih in pravilno izpolnjenih vlog, ugotavljanje njihove popolnosti glede na to, ali so bili predloženi vsi zahtevani dokumenti (formalna popolnost) ter priprava pozivov za dopolnitev vlog;
2. preverjanje izpolnjevanja pogojev javnega razpisa v popolnih vlogah ter obrazložitev (ne)izpolnjevanja posameznih pogojev;
3. ocenjevanje popolnih vlog, ki izpolnjujejo vse pogoje javnega razpisa, v skladu z merili javnega razpisa in obrazložitev ocen po posameznih merilih;
4. priprava predlogov odločitev oziroma drugih aktov o izboru, zavrnitvi ali zavrženju vlog na javnem razpisu;
5. priprava predloga sofinanciranja izbranih izvajalcev;
6. sprotno vodenje zapisnika o delu strokovne komisije;
7. opravljanje drugih nalog, določenih z javnim razpisom, razpisno dokumentacijo in veljavnimi predpisi.
5. Način dela strokovne komisije
Člani strokovne komisije se sestajajo na sejah, ki jih sklicuje predsednik strokovne komisije. 

Komisija sprejema odločitve z večino glasov prisotnih članov. 
6. Opravljanje nalog strokovne komisije
Strokovna komisija opravlja naloge v skladu z ZŠpo-1, pravilnikom, javnim razpisom in razpisno dokumentacijo javnega razpisa.
7. Trajanje mandata
Mandat strokovne komisije traja do zaključka vseh nalog, določenih s tem sklepom, oziroma do zaključka postopka javnega razpisa.
8. Interesna nepovezanost in varovanje podatkov
Predsednik in člani strokovne komisije ne smejo biti s prijavitelji (kar vključuje tako prijavitelja kot partnerje, v nadaljnjem besedilu: prijavitelji) interesno povezani v smislu poslovne povezanosti, sorodstvenega razmerja (v ravni vrsti ali v stranski vrsti do vštetega četrtega kolena), v zakonski zvezi, zunajzakonski skupnosti ali registrirani istospolni partnerski skupnosti oziroma partnerski zvezi, v svaštvu do vštetega drugega kolena, tudi če so te zveze, razmerja oziroma skupnosti že prenehale. Drugi elementi interesne povezanosti se presojajo v skladu s Kodeksom ravnanja javnih uslužbencev (Uradni list RS, številka 8/01). Interesna povezanost oziroma druge okoliščine, ki vzbujajo dvom o nepristranskosti, predstavljajo izločitveni razlog. 

Predsednik in člani strokovne komisije ne smejo sodelovati pri pripravi vlog prijaviteljev. 

Predsednik in člani strokovne komisije so dolžni varovati vse zaupne podatke, dejstva in okoliščine o prijaviteljih in končnih prejemnikih sredstev, s katerimi se seznanijo pri opravljanju svojih nalog v postopku javnega razpisa.
Predsednik in člani strokovne komisije pred začetkom opravljanja nalog podpišejo pisno izjavo o interesni  nepovezanosti in varovanju podatkov. 
9. Veljavnost sklepa
Ta sklep začne veljati z dnem objave na intranetu ministrstva.
Dr. Anže Logar
minister
Po pooblastilu, številka 0204-2/2026-2180-31 z dne 29. junij 2026,
mag. Katja Koren
državna sekretarka
Vročiti:
· imenovanim članom strokovne komisije.
Vložiti:
· zbirka dokumentarnega gradiva.
